26/04/2022 | Administración LocalProvincial
Deputación Provincial da Coruña
Servizo de Acción Social, Cultural e Deportes. Sección de Educación, Cultura e Deportes
R. P. 2022/9893 - Aprobación das bases do XVII Premio Internacional “Jesús Núñez” de arte gráfica

XVII Premio Internacional “Jesús Núñez” de arte gráfica Na liña de apoio á creación artística que leva a cabo a Deputación da Coruña e, en concreto, ao desenvolvemento da arte gráfica, así como, en recoñecemento ao labor realizado pola Fundación “Centro Internacional da Estampa Contemporánea” de Betanzos e á ampla traxectoria do artista Jesús Núñez, o seu fundador, a Deputación da Coruña convoca o XVII Premio Internacional “Jesús Núñez” de arte gráfica, de acordo coas seguintes BASES Primeira.- Poderán optar ao premio todas as persoas maiores de idade, que non obtivesen o premio nos cinco anos anteriores a este, e que presenten obras non premiadas en ningún outro concurso ou certame. Cada artista poderá presentar un máximo dunha obra, en calquera das disciplinas das técnicas gráficas: gravado calcográfico, litografía, serigrafía, xilografía e as súas derivacións. As medidas do papel non excederán de 76 x 112 cm e o tamaño da mancha impresa será, como mínimo, de 28 x 28 cm. O grosor das obras non poderá superar 1 cm A orixinalidade da obra e a súa autoría xustificarase mediante unha declaración responsable manifestando ser a persoa autora e titular de todos os dereitos. En consecuencia, a Deputación Provincial da Coruña non se fará responsable das posibles denuncias por plaxio ou eventualidade similar que poideran xurdir, recaendo na persoa participante afectada as accións legais que procedan e asumindo, se é o caso, as indemnizacións que poideran corresponder polos prexuízos ocasionados a particulares ou á organización. As persoas participantes terán a obriga de comunicarlle á Deputación a concesión de calquera premio que obteña a obra presentada, no momento en que esta situación se produza, o que dará lugar á súa exclusión do premio. Segunda.- Establécense os seguintes premios: * Primeiro premio dotado con 6.500 € e unha exposición na Fundación CIEC. Esta cantidade está suxeita ás retencións legais que lle sexan de aplicación. * Dous accésits consistentes cada un deles nunha bolsa de matrícula dun módulo do Máster de Obra Gráfica impartido pola Fundación CIEC. O premio poderá quedar deserto e ser concedido con carácter ex aequo; neste caso, o seu importe repartirase proporcionalmente entre as persoas que resulten premiadas. Esta cantidade está suxeita ás retencións legais que lle sexan aplicables. O premio non poderá concederse a título póstumo, sin prexuizo dos dereitos de sucesión que poidan exercerse si a/s persoa/s autora/s falecesen despois do fallo do xurado. Os traballos premiados quedarán en propiedade da Deputación da Coruña; así mesmo, as autoras ou autores das obras entregarán outro exemplar, igual aos premiados, á Fundación CIEC, con destino aos fondos da súa colección. A Deputación poderá publicar os traballos premiados e, previo acordo coas súas autoras ou autores, poderá publicar, tamén, aqueles traballos que non fosen premiados e que o xurado considere de calidade. As persoas cuxas obras sexan incluídas na publicación recibirán cinco exemplares do catálogo. Terceira.- O prazo de presentación de solicitudes determinarase no anuncio de publicación da convocatoria deste premio no BOP da Coruña, a través do Sistema Nacional de Publicación de Subvencións. As solicitudes presentaranse, no modelo que figura como anexo, por algún dos seguintes medios: - Electronicamente a través do modelo “solicitude xeral” dispoñible na sede electrónica da Deputación da Coruña (https://sede.dacoruna. gal). Para a presentación da solicitude, a sede electrónica da Deputación da Coruña admite os certificados electrónicos do sistema Cl@ve, que contempla a utilización de sistemas de identificación baseados en claves concertadas (sistemas de usuario e contrasinal) e certificados electrónicos (incluído o DNIe). - De forma presencial en calquera dos lugares e rexistros establecidos na normativa reguladora do procedemento administrativo común. - Mediante envío por correo postal ao enderezo Deputación Provincial da Coruña, Avda Porto da Coruña 2, 15003 A Coruña As obras enviaranse á Fundación CIEC, rúa do Castro 2, 15300 Betanzos, A Coruña, no paquete indicarase: “XVII Premio internacional “Jesús Núñez” de arte gráfica – “no commercial value”. As obras presentaranse asinadas, sen enmarcar e ao dorso deberá figurar o nome e apelidos do/a autor/a, e o ano da súa realización e a copia da solicitude remitida á Deputación Privincial da Coruña. Cuarta.- A documentación que se ha presentar coa solicitude é a seguinte: * Currículo do/a autor/a que non exceda dun tamaño DIN A4, por unha cara. * Ficha técnica da obra: título, técnica, data, tipo de papel, medida do papel (altura x base), medida da mancha (altura x base), número de matrices, número de tintas, tirada e taller de estampaxe. * Fotografía da obra en tamaño DNI A4. * Declaración responsable manifestando ser a persoa autora e titular de todos os dereitos e da súa cesión á Deputación Provincial, non en excluividade, e con carácter temporal para os efectos seguintes: - Exposición ou exhibición no lugar que estime oportuno dentro da itinerancia programada das obras seleccionadas no XVII Premio internacional “Jesús Núñez” de arte gráfica. - Reprodución total ou parcial da obra e a súa inclusión no catálogo das obras seleccionadas polo xurado * Declaración expresa de que a obra non foi premiada, ata a data da súa presentación, en ningún outro certame ou premio. * Declaración de consentimento expreso para o tratamento dos datos persoais que constan na solicitude para a participación no XVII Premio Internacional “Jesús Núñez” de arte gráfica, de conformidade co establecido na Lei Orgánica 3/2018, de 5 de decembro de Protección de Datos Persoais e garantía dos dereitos dixitais. Quinta.- O xurado estará presidido pola persoa que ocupe a Presidencia da Deputación ou persoa en quen delegue e formarán parte del: don Aaron Alejandro Uxo Van Der Heijden ou persoa en quen delegue, e catro persoas de recoñecido prestixio no ámbito da arte gráfica, nomeadas por aquela. As funcións de secretaría exerceraas a secretaria da Corporación, ou a funcionaria ou funcionario en quen delegue. Para o nomeamento do xurado respectarase a presencia equilibrada de mulleres e homes, en cumprimento do disposto no Capítulo I, artigo 5.2d) do Decreto lexislativo 2/2015, de 12 de febreiro, polo que se aproba o texto refundido das disposicións legais da Comunidade Autónoma de Galicia en materia de igualdade As persoas que integren o xurado estarán sometidas ao deber de abstención nos casos sinalados no artigo 23 da Lei 40/2015, de 1 de outubro, de rexime xurídico do sector público. A composición do xurado darase a coñecer, con anterioridade á súa reunión, na páxina web da Deputación (www.dacoruna. gal), co fin de que se poidan interpor, se é o caso, os recursos legais pertinentes. Sexta.- O xurado actuará en pleno, sendo necesaria a asistencia da maioría simple dos seus membros. Para os efectos da validez da súa constitución será aplicado o disposto no Art.17 da Lei 40/2015, do 1 de outubro, de réxime xurídico do sector público. As deliberacións serán secretas e delas será estendida a acta correspondente. O xurado poderá declarar deserto o premio, e a proposta que formule será obxecto da resolución da Presidencia, que resolverá a súa aprobación. O xurado poderá seleccionar un máximo de 30 obras que considere de calidade para seren incluídas nunha publicación, conforme o establecido na base segunda. O fallo do xurado será inapelable. Terá lugar no segundo semestre de 2022, e será dado a coñecer na páxina web da Deputación; a Deputación resérvase o dereito a cambiar a data se é necesario. O xurado poderá realizar unha selección (que será de 30 obras como máximo) entre as obras non premiadas, para a súa inclusión nunha exposición, que será inaugurada na Fundación CIEC e que, posteriormente, itinerará por municipios da provincia. Sétima.- As obras non seleccionadas, enviadas desde territorio nacional, devolveranse ás súas autoras ou seus autores, por mensaxería a portes debidos. Os envíos procedentes do estranxeiro se devolverán a portes debidos, previa consulta e/ou información por parte da Fundación CIEC. No caso de que a persoa autora non responda ou non se poña en contacto coa Fundación CIEC para a devolución da súa obra, entenderase que renuncia á súa propiedade, debendo achegar, neste caso, un escrito asinado, por medio do que fará renuncia expresa á propiedade da obra e á súa cesión á Deputación As obras que resulten seleccionadas para a exposición serán devoltas, nas condicións establecidas nos parágrafos anteriores, ao finalizar a súa itinerancia. Oitava.- A Deputación correrá cos gastos de seguros das obras ao longo do tempo en que permanezan no seu poder, e sempre que se respecten os prazos sinalados para a súa retirada. A Deputación da Coruña e a Fundación CIEC non se fan responsables da deterioración, extravío, roubo, etc. que poidan sufrir no transporte as obras enviadas ao premio. Novena.- A participación nesta convocatoria supón a total aceptación destas bases. Décima.- Os datos subministrados teñen a finalidade de poder tramitar esta convocatoria e están protexidos pola Lei Orgánica 3/2018, de 5 de decembro de Protección de Datos Persoais e garantía dos dereitos dixitais O responsable do tratamento dos datos é a Deputación Provincial da Coruña, e o encargado será a empresa contratada pola Deputación Provincial para coordinar o premio, no caso de se contratar. A lexitimación para o tratamento dos datos persoais contidos nesta solicitude é o consentimento que o asinante outorga á Deputación Provincial coa súa firma. No caso de que sexa denegado o consentimento para o tratamento dos datos persoais, non poderá presentarse ao premio por imposibilidade de tramitación da solicitude. O destinatario dos datos é a Deputación Provincial que non cederá datos a terceiros, salvo obriga legal. Os datos facilitados conservaranse ata a finalización da tramitación da convocatoria. As persoas que participen na convocatoria teñen os dereitos a acceder, rectificar ou suprimir datos erróneos, solicitar a limitación do tratamento dos seus datos así como opoñerse ou retirar o consentimento e solicitar a portabilidade dos mesmos en calquera momento. Estes dereitos poderán exercerse perante as oficinas centrais da Deputación sitas na Av. Porto da Coruña, 2, 15003 A Coruña ou ben a través de medios electrónicos, dirixindo un correo ao enderezo delegadodeprotecciondedatos@dacoruna. gal. Pode consultar a política de privacidade da Deputación na dirección //www.dacoruna. gal/avisos/politica-privacidade. XVII Premio Internacional “Jesús Núñez” de arte gráfica SOLICITUDE DE PARTICIPACIÓN DATOS PERSOAIS FICHA DA OBRA Declaro que son o/a autor/a da obra e titular de todos os dereitos e que a obra non foi premiada, ata a data da súa presentación, en ningún outro certame ou premio. Cedo non en exclusividade, e con carácter temporal, á Deputación Provincial da Coruña, os seguintes dereitos: - Dereito a súa exposición ou exhibición no lugar que estime oportuno dentro da itinerancia programada das obras seleccionadas do XVII Premio Internacional “Jesús Núñez” de arte grafica. - Dereito á reprodución total ou parcial da obra en calquera soporte ou medio, e a súa distribución, dentro do material gráfico e promocional que se faga con motivo da exposición do certame polos concellos da provincia. Consinto expresamente o tratamento dos datos persoais que constan na solicitude para a participación no XVII Premio Internacional “Jesús Núñez” de arte gráfica, de conformidade co establecido na Lei Orgánica 3/2018, de 5 de decembro de Protección de Datos Persoais e garantía dos dereitos dixitais. Sinatura A Coruña, 22 de febreiro de 2022 O presidente A secretaria Valentín González Formoso Amparo C. Taboada Gil